สภาฯบัญชีต้านอำนาจกลต.
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

เสนอบอร์ดจรรยาบรรณชี้ความผิด วอนปกป้องผู้สอบบอร์ดตรวจสอบ
โพสต์ทูเดย์ — สภาวิชาชีพบัญชีดิ้น แก้ชี้ความผิดผู้สอบบัญชีเป็นหน้าที่คณะกรรมการจรรยาบรรณ ไม่ใช่ก.ล.ต. วอนออกกฎยกเว้นปกป้องผู้สอบบัญชีคณะกรรมการตรวจสอบ
นายสุพจน์ สิงห์เสน่ห์ ประธานคณะกรรมการวิชาชีพบัญชี ด้านการสอบบัญชี สภาวิชาชีพบัญชี ในพระบรมราชูปถัมภ์ เปิดเผยว่า วันที่ 7 ก.พ. ที่ผ่านมา สภาวิชาชีพได้มีการหารือกับสมาชิกผู้สอบบัญชี หรือผู้ที่เกี่ยวข้องกับการสอบบัญชีของบริษัทจดทะเบียน (บจ.) เพื่อผลักดันให้มีข้อกำหนดเรื่องการชี้ความผิดในมาตรการการลงบัญชี ให้เป็นหน้าที่ของคณะกรรมการจรรยาบรรณวิชาชีพบัญชี ตามพ.ร.บ.วิชาชีพบัญชี แทนที่จะเป็นของสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) 
นอกจากนี้ ควรมีข้อยกเว้นที่จะปกป้องผู้สอบบัญชีและคณะกรรม การตรวจสอบเหมือนกับประเทศอื่น
ขณะที่ผ่านมากลับมีการปกป้องให้กับพนักงานหน่วยงานของรัฐหรือแม้แต่กรรมการคณะกรรมการของก.ล.ต. ก็มีข้อยกเว้น
นายสุพจน์ กล่าวว่า ที่ประชุมขอให้มีการระบุชัดเจนในการปฏิบัติให้ได้มาซึ่งหลักฐาน ตามมาตรา 89/25 แห่งพระราชบัญญัติหลักทรัพย์และตลาดหลักทรัพย์ (ฉบับที่ 4) พ.ศ. 2551 ที่มีการประกาศเป็นกฎหมายบังคับใช้แล้ว เรื่องหลักการของประกาศเกี่ยวกับพฤติการณ์อันควรสงสัยที่ผู้สอบบัญชีพบพฤติการณ์อันควรสงสัยว่ากรรมการ ผู้จัดการ หรือบุคคลซึ่งรับผิดชอบในการดำเนินงานของนิติบุคคลดังกล่าวต้องแจ้งให้คณะกรรมการตรวจสอบบริษัททราบเพื่อดำเนินการตรวจสอบต่อไป 
จากนั้นให้คณะกรรมการตรวจสอบรายงานผลตรวจแก่สำนักงานและผู้ตรวจสอบบัญชีทราบ แต่หากกรณีที่ผู้สอบบัญชีและคณะกรรมการตรวจสอบไม่แจ้งในพฤติการณ์อันควรสงสัยและวิธีการเพื่อให้ได้มาซึ่งข้อเท็จจริงเกี่ยวกับพฤติการณ์ดังกล่าว มีผลทำให้ผู้สอบบัญชีและคณะกรรมการตรวจสอบเสี่ยงที่จะถูกดำเนินคดีอาญาถึง 9 มาตรา ทั้งๆ ที่ผู้สอบบัญชีไม่ควรมีอำนาจหน้าที่ในการพิจารณาเชิงสอบสวนหรือสืบสวนแต่อย่างใด 
ทั้งนี้ ผู้สอบบัญชีมีหน้าที่พิจารณาเกี่ยวกับข้อมูลทางการเงินของบริษัท ดังนั้นควรมีวิธีการที่จะช่วยหรือปกป้องให้ผู้สอบบัญชีและคณะกรรมการตรวจสอบไม่เสี่ยงที่จะถูกฟ้องจากฝ่ายบริหารบริษัท เพราะที่ผ่านมาทำตามหน้าที่
นางเกษรี ณรงค์เดช นายกสภาวิชาชีพบัญชี ในพระบรมราชูปถัมภ์ กล่าวว่า การหารือเมื่อวันที่ 7 ก.พ.ที่ผ่านมา ยังไม่ใช่ข้อสรุปทั้งหมด หลังจากนี้จะไปหารือกันระหว่างผู้สอบบัญชีทั้งหมด และคณะกรรมการตรวจสอบทั้งหมด ก่อนจะรวบรวมเพื่อให้ได้ข้อสรุปท้ายสุด และนำไปเสนอกับทางสำนักงานก.ล.ต.ทราบ ซึ่งก.ล.ต. พร้อมให้เวลารับฟังข้อมูล (เฮียริง) กับหน่วยงานที่เกี่ยวข้องถึงเดือนมี.ค.นี้
นอกจากนี้ นางเกษรียังมองว่าข้อสรุปเบื้องต้นของวันที่ 7 ก.พ.ที่ผ่านมา อาจเป็นกรณีที่เทียบเคียงกับที่เกิดขึ้นของตัวเองได้ เพราะก.ล.ต. ได้ตั้งข้อสงสัยว่าตนมีการสอบบัญชี บริษัท ทุ่งคาฮาเบอร์ (THL) ไม่เรียบร้อย เพราะไม่ตั้งข้อสังเกตหรือข้อสงสัยในงบการเงินของบริษัท เนื่องจากต่อมาบริษัทมีผลขาดทุน
“เรื่องนี้คณะกรรมการจรรยา บรรณเรียกเข้าไปสอบสวนต่อเนื่อง แต่ตัวเองไม่เคยได้พูดคุยกับก.ล.ต. หรือได้รับการเรียกให้ไปสอบถามข้อเท็จจริงเลย” นางเกษรี กล่าว